แรงขายหุ้น “พลังงาน-โรงไฟฟ้า” กด SET ปิดเช้าลบ 6 จุด
SET ปิดเช้าลบ 5.68 จุด รับแรงขายหุ้นกลุ่มพลังงานโรงไฟฟ้า-ปิโตรเคมี หลังงบบริษัทยักษ์ใหญ่อย่าง SCC-SCGP ออกมาน่าผิดหวัง ทำให้เกิดความกังวลบริษัทที่อยู่ในธุรกิจกลุ่มเดียวกัน ให้แนวรับ 1,670 จุด แนวต้าน 1,680 จุด
SET ปิดเช้าลบ 5.68 จุด รับแรงขายหุ้นกลุ่มพลังงานโรงไฟฟ้า-ปิโตรเคมี หลังงบบริษัทยักษ์ใหญ่อย่าง SCC-SCGP ออกมาน่าผิดหวัง เกิดความกังวลบริษัทที่อยู่ในธุรกิจกลุ่มเดียวกัน ให้แนวรับ 1,670 จุด แนวต้าน 1,680 จุด
26 ม.ค. 2566

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวลงจากความกังวลผลประกอบการบริษัทจดทะเบียนไตรมาส 4/65 อ่อนแอ ทำให้นักลงทุนผิดหวัง จึงมีแรงขายออกมาในหุ้นกลุ่มโรงไฟฟ้า กลุ่มพลังงาน กลุ่มปิโตรเคมี หลังจากวานี้ SCC และ SCGP ประกาศงบออกมาน่าผิดหวังส่งผลให้กังวลงบของหุ้นกลุ่มที่อยู่ในธุรกิจเดียวกัน
ขณะที่หุ้นกลุ่ม JMART ปรับตัวลงตอบรับอัตราดอกเบี้ยปรับขึ้นทำให้เกิดความกังวลต้นทุนการเงินของกลุ่มจะสูงขึ้น โดย SINGER บริษัทในกลุ่มเป็นธุรกิจเช่าซื้อ และยอดขายมือถือของ JMART ปรับตัวลงจากค่ายแอปเปิ้ลไม่สามารถส่งมอบ iPhone ได้ทัน
สำหรับช่วงบ่ายคาดว่าตลาดน่าจะยืนแดนลบ โดยมีแรงขายกระจายทุกเซ็คเตอร์ที่มี Market Cap สูง ให้แนวรับที่ 1,670 จุด แนวต้านที่ 1,680 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 1,602.13 ล้านบาท ปิดที่ 145.50 บาท เพิ่มขึ้น 2.00 บาท
BANPU มูลค่าการซื้อขาย 1,452.76 ล้านบาท ปิดที่ 12.20 บาท ลดลง 0.30 บาท
PTT มูลค่าการซื้อขาย 1,392.92 ล้านบาท ปิดที่ 33.25 บาท ลดลง 0.25 บาท
BBL มูลค่าการซื้อขาย 1,352.01 ล้านบาท ปิดที่ 157.00 บาท เพิ่มขึ้น 2.00 บาท
SCC มูลค่าการซื้อขาย 1,321.69 ล้านบาท ปิดที่ 337.00 บาท ลดลง 8.00 บาท